b'\n_START_ARTICLE_\nErikhthonios (Ateena)\n_START_PARAGRAPH_\nErikhthonios (m.kreik. \xe1\xbc\x98\xcf\x81\xce\xb5\xcf\x87\xce\xb8\xcf\x8c\xce\xbd\xce\xb9\xce\xbf\xcf\x82) oli kreikkalaisessa mytologiassa Ateenan muinainen kuningas, joka syntyi autoktoonisesti \xe2\x80\x93 maasta \xe2\x80\x93 ja jonka Pallas Athene kasvatti. Varhaisimmat kirjoitukset eiv\xc3\xa4t erottele h\xc3\xa4nt\xc3\xa4 Erekhtheuksesta, h\xc3\xa4nen pojanpojastaan, mutta nelj\xc3\xa4nnest\xc3\xa4 vuosisadasta eaa. alkaen heid\xc3\xa4t kuvataan eri hahmoiksi._NEWLINE_Apollodoroksen mukaan Athene vieraili Hefaistoksen luona pyyt\xc3\xa4m\xc3\xa4ss\xc3\xa4 t\xc3\xa4lt\xc3\xa4 aseita, mutta Hefaistoksen valtasi halu Athenea kohtaan. P\xc3\xa4\xc3\xa4tt\xc3\xa4neen\xc3\xa4 s\xc3\xa4ilytt\xc3\xa4\xc3\xa4 neitsyytens\xc3\xa4 Athene pakeni, mutta vaikka Hefaistos olikin rampa, h\xc3\xa4nen onnistui tavoittaa Athene ja yritt\xc3\xa4\xc3\xa4 maata t\xc3\xa4m\xc3\xa4n. Kamppailun aikana h\xc3\xa4nen siement\xc3\xa4ns\xc3\xa4 tippui jumalattaren reidelle, joka vastenmielisyytt\xc3\xa4 tuntien pyyhki sen pois villan palalla. Athene heitti villan maahan hedelm\xc3\xb6itt\xc3\xa4en siten Gaian. Gaia palautti syntyneen pienokaisen Athenelle, joka t\xc3\xa4m\xc3\xa4n Erikhthoniokseksi (kr. eris, \xe2\x80\x9driita\xe2\x80\x9d ja khthon, "maa"), ja laittoi pieneen laatikkoon._NEWLINE_Athene antoi sen j\xc3\xa4lkeen laatikon Kekropsin, Ateenan kuninkaan, kolmelle tytt\xc3\xa4relle \xe2\x80\x93 Herse, Pandrosos ja Aglauros \xe2\x80\x93 ja varoitti heit\xc3\xa4 koskaan avaamasta sit\xc3\xa4. Uteliaisuus kuitenkin voitti heid\xc3\xa4t, ja Aglaulos ja Herse avasivat laatikon, josta paljastui l\xc3\xa4hteest\xc3\xa4 riippuen joko pienokainen, jonka ymp\xc3\xa4rille k\xc3\xa4\xc3\xa4rme oli kietoutunut, tai joka oli puoliksi ihminen ja puoliksi k\xc3\xa4\xc3\xa4rme. Sisarukset joko tulivat hulluiksi ja heitt\xc3\xa4ytyiv\xc3\xa4t Akropoliilta alas, tai vaihtoehtoisesti k\xc3\xa4\xc3\xa4rme tappoi heid\xc3\xa4t. Toisen version mukaan varis kertoi Athenelle tapahtuneesta, jolloin t\xc3\xa4m\xc3\xa4 teki n\xc3\xa4m\xc3\xa4 kaksi sisarusta hulluiksi saaden heid\xc3\xa4t heitt\xc3\xa4ytym\xc3\xa4\xc3\xa4n mereen._NEWLINE_Kun Erikhthonios kasvoi, h\xc3\xa4n karkotti Amfiktyonin, joka puolestaan oli anastanut vallan Kranaokselta kaksitoista vuotta aiemmin, ja tuli Ateenan kuninkaaksi. H\xc3\xa4n nai Praksithean, najadin, ja he saivat pojan, Pandion I:n. T\xc3\xa4n\xc3\xa4 aikana Pallas Athene suojeli h\xc3\xa4nt\xc3\xa4 jatkuvasti. H\xc3\xa4n perusti panathenaian Athenen kunniaksi ja nostatti t\xc3\xa4m\xc3\xa4n kunniaksi puisen patsaan Akropoliille. Paroksen marmorin mukaan h\xc3\xa4n opetti alamaisensa iest\xc3\xa4m\xc3\xa4\xc3\xa4n hevosia ja k\xc3\xa4ytt\xc3\xa4m\xc3\xa4\xc3\xa4n niit\xc3\xa4 vaunojen vet\xc3\xa4miseen, sulattamaan hopeaa ja kynt\xc3\xa4m\xc3\xa4\xc3\xa4n maata auralla. Lis\xc3\xa4ksi Erikthonioksen kerrottiin keksineen quadrigan, nelivaljakon._NEWLINE_Erikthoniosta seurasi valtaistuimelle h\xc3\xa4nen poikansa Pandion I.'